Un accident rutier a avut loc marți, 30 aprilie, pe DN 39, în apropierea municipiului Mangalia. Un tânăr s-a stins din viață şi altul a fost grav rănit după ce au intrat cu autoturismul în care se aflau într-un stâlp.
Potrivit Serviciului de Ambulanţă Judeţean (SAJ) Constanţa, la faţa locului s-au deplasat două echipaje SAJ şi un echipaj SMURD, fiind găsiţi doi pacienţi cu politraumatisme majore, în stare critică, care au fost transportaţi iniţial la Spitalul Mangalia, scrie Agerpres.
„De la Spitalul Mangalia, ambii pacienţi au fost preluaţi de către două echipaje SAJ cu medic, pentru a fi transportaţi la Spitalul Judeţean Constanţa. Primul pacient care a plecat de la Mangalia, în timpul transportării, a intrat în stop cardio-respirator, s-a efectuat protocol de resuscitare, din păcate fără un rezultat favorabil, fiind declarat decedat. Al doilea pacient în stare critică, din cauza stării grave în care se afla, echipajul SAJ a solicitat un echipaj SMURD cu medic şi a fost preluat de acesta pentru a fi transportat la Spitalul Judeţean”, a precizat purtătorul de cuvânt al SAJ Constanţa, Claudia Tatarici.
Autoritățile ajunse la faţa locului au constatat că un bărbat, de 27 de ani, ar fi condus un autoturism, ar fi pierdut controlul direcţiei, iar autoturismul ar fi intrat în coliziune cu un stâlp.
„În urma accidentului rutier au fost răniţi grav conducătorul auto şi un pasager, respectiv un bărbat, de 23 de ani. Ambii au fost transportaţi la spital”, potrivit unui comunicat de presă transmis de IPJ.